Námestie slobody 1/29, 813 70 Bratislava 1Telefón: (07) 54430029, 54433016, Fax: (07) 54413909
ÚRAD VLÁDY SLOVENSKEJ REPUBLIKYSekciaInštitút pre aproximáciu práva

Na rokovanie vlády SR
18. 7. 2001
K materiálu č. 4956/2001
K bodu č. 5	
     

S T A N O V I S K O

k návrhu nariadenia vlády Slovenskej republiky o rozvojových programoch poľnohospodárstva a vidieka    

Návrh nariadenia vlády Slovenskej republiky o rozvojových programoch poľnohospodárstva a vidieka predkladá na rokovanie vlády SR minister pôdohospodárstva Slovenskej republiky na základe § 1 ods. 4 zákona č. 240/1998 Z. z. o poľnohospodártve v znení neskorších predpisov.

Cieľom predkladaného návrhu nariadenia vlády SR je splniť programové vyhlásenie vlády SR, ako aj úlohy vyplývajúce z Národného programu pre prijatie acquis communautaire, čo by malo v konečnom dôsledku viesť k bezproblémovému spusteniu programu SAPARD na Slovensku.

Sekcia Inštitút pre aproximáciu práva ÚV SR zaujíma k predkladanému návrhu zákona nasledovné stanovisko:
	
Problematika rozvojových programov poľnohospodárstva vidieka nepatrí medzi priority aproximácie práva podľa článku 70 Európskej dohody o pridružení, je však upravená v článku 78 a 81 tejto dohody  a preto je predmetom aproximácie práva.
	
Zároveň uvedená problematika patrí medzi strednodobé priority uvedené v Partnerstve pre vstup, NPAA a medzi úlohy vyplývajúce zo screeningu.
	
Problematika rozvoja poľnohospodárstva a vidieka je upravená tak v primárnom, ako aj v sekundárnom práve ES. V primárnom práve ES ide najmä o články 158 až 162 Zmluvy o ES (kohézia a  súdržnosť), v sekundárnom práve ide o nasledovné nariadenia: nariadenie Rady č. 1260/1999/ES, nariadenie Rady č. 1258/1999/ES, nariadenie Rady č. 1257/1999/ES, nariadenie Rady č. 1266/1999/ES, nariadenie Rady č. 1268/1999/ES, nariadenie Komisie č. 2759/1999/ES a nariadenie Komisie č. 2222/2000/ES.
	
Predkladateľ v časti súlad s právom ES/EÚ správne identifikoval takmer celú sekundárnu legislatívu ES. V spojitosti s vyššie uvedenými nariadeniami a pre úplnosť je vhodné ešte doplniť nariadenie Komisie č. 1663/95/ES, nariadenie Komisie č. 1750/1999/ES a nariadenie Komisie č. 296/1996/ES.
	
	K predkladanému materiálu uplatňujeme nasledovné odporúčanie smerujúce k väčšej prehľadnosti: v návrhu nariadenia vlády sa uvádza Agro-enviromentálny program Slovenskej republiky, pričom nie je zrejmé, o aký program vlastne ide. V návrhu nariadenia nie je tento program definovaný a ani nie je urobený odkaz napr. na prípadné uznesenie vlády SR, na základe ktorého bol takýto program prijatý.

Pripomienky k tabuľkám zhody:
a)	nariadenie Komisie č. 2222/2000/ES
- je potrebné uviesť relevanciu k nasledovným článkom: čl. 2 písm. d), čl. 5, čl. 9, čl. 11 a príloha nariadenia.
b)	nariadenie Rady č. 1257/1999/ES
- neuvádzať odsek 1 čl. 30 nariadenia – vzhľadom na odkaz v nariadení 2759/1999/ES 
c)	nariadenie Rady č. 1268/1999/ES
- na miestach, kde sa v poznámkach uvádza Plán rozvoja vidieka SR je potrebné uviesť aspoň čísla relevantných ustanovení tohto plánu
d)	nariadenie Rady č. 1266/1999/ES
- je potrebné doplniť relevantné ustanovenie slovenského právneho predpisu k článku 5 smernice; ide o zamedzenie tzv. dvojitých platieb z viacerých predvstupových fondov na ten istý projekt
d)	nariadenie Komisie č. 2759/1999/ES
- k článkom 6 a 8 až 13 uvedeného nariadenia na pravej strane tabuliek uviesť Y ako stupeň zhody a nie N.
	Pokiaľ ide o ďalšie nariadenia uvedené v doložke zlučiteľnosti, relevanciu uvedenú na pravej strane tabuľky, teda relevanciu u slovenských právnych predpisov nepovažujeme za dostatočnú. Aj vzhľadom na vládou SR schválený návrh zákona o podpore regionálneho rozvoja, MP SR je zodpovedené za zabezpečenie riadneho fungovania tak príslušných predvstupových fondov, ako aj povstupových – štrukturálnych fondov v rámci svojej kompetencie. Konkrétne ide o úpravu otázok súvisiacich s monitorovaním, kontrolou, účtovníctvom, hodnotením a pod. Preto nie je možné uvádzať v tabuľkách, že tieto otázky budú upravené až po vstupe SR do ES/EÚ. Uvedené konštatovanie totiž nezodpovedá ani reálnemu stavu. Agentúra SAPARD a v budúcnosti agentúry obdobného typu nielen v rámci kompetencie MP SR predsa nedostanú bez vyriešenia uvedených otázok žiadnu finančnú pomoc zo strany Spoločenstva. Preto odporúčame doplnenie a zčasti prepracovanie tabuliek zhody v tomto smere.

Bratislava	16.07.2001	
Vypracoval:	JUDr. Milan Vetrák
	
Tel.:	57295 610

JUDr. Mária Krošlákovágenerálna riaditeľka